# Govor direktorja ob predaji del nasledniku

V podjetju se je zamenjalo vodstvo. Stari direktor se poslavlja in predaja dela svojemu nasledniku.

*Spoštovani sodelavke in sodelavci, spoštovani gospod Jože Naslednik!*

*Pred leti, ko sem delal v podjetju še kot vodja prodaje, sem bil vedno glasen. Na sestankih sem izražal svoja mnenja, predlagal spremembe in pogosto govorili, kako bi jaz vodil podjetje. Kmalu sem spoznal, kako resnična je misel, da moraš paziti, česa si želiš.*

*Bilo je pred malo več kot osmimi leti, ko so me povabili, da prevzamem vodenje podjetja. Zame je bil to velik izziv, zato sem okleval in se spraševal o svojih sposobnostih. Tehtal sem razloge za in proti sprejemu mamljive ponudbe, ki mi je bila tudi vrsta priznanja za minulo delo. Takrat sem se spomnil, da sem sam prispeval k povabilu s svojimi vedno glasno izraženimi mnenji in predlogi, kako bi sam vodil podjetje.*

*Razmišljal sem in na misel mi je prišel stari rek, ki sem se ga naučil v gimnaziji: »Hic Rhodus, hic salta!« Ezop je zapisal, da se je atlet hvalil, kako je nekoč na Rodosu na neki tekmi res daleč skočil. Poslušalec mu je mirno odvrnil: »Tukaj imaš Rodos, skoči!«*

*Ob misli na ta rek so se dvomi takoj razblinili. Moral sem sprejeti ponujeno mesto.*

*Danes, po osmih letih uspešnega dela, sem vesel, da sem lahko skupaj z vami ustvarjal uspešno poslovno zgodbo. Vesel sem, da sem lahko z vašo pomočjo zamisli spreminjal v dejanja. Vesel sem, da sem skočil in sledil občutkom. Bili so pravi.*

*Tako kot so pravi tisti občutki, ki me vodijo naprej, novim delovnim izzivom naproti.*

*Danes predajam delo vam, gospod Jože Naslednik. Prepričan sem, da bo tudi za vas ta zgodba enako uspešna, da je tudi za vas enaka, da je vaš Rodos.*

*Želim vam vse dobro.*

*Vam, spoštovani sodelavke in sodelavci, pa hvala za izkušnje, podporo, jutranje pozdrave, zavzetost, prijazne nasmehe in vse skupne napore.*

*Vsem skupaj želim veliko uspehov tudi v prihodnje in spomnite se: »Hic Rhodus, hic salta!« Pravi čas za dejanja je tukaj in zdaj.*

Govor je kratek, napisan za približno 2,5 do 3 minute. Vse po načelu »manj je več«.